MogaLe: Go kaone go hlompšha ke batho bao ba lego tlase go wena ka maemo, ka gore ga ba ke ba gopola gore o ka ba dira kotsi. Go kotsi bophelong go hlompšha ke batho bao ba go fetago ka maemo. Ba feleletša e se tlhompho eupša e le bofšega bja gore seo ba se bonago mo go wena ge se ka bonwa ke bohle, maemo a bona a tla tšewa gomme a fiwa wena. Mmagauta o ile a dula fase pelo e šetše e šulafetše. A se a hlwa a eya kgole ka dipolelo, Theledi a ba a šetše a mmotša gore ba sepele ba ye Bedfordview. Ngwanenyana wa Bloodriver a thatafatša molala bjalo ka poo ge e gana go panwa. "Theledi, o reng o se sa tla go mpona" "Moratiwa, ke be ke ile Kapa ka mošomo." "Wa hloka le go ntsebiša ka mogala" "Mokgwa sellathekeng sa ka se timetše." "Ge se timetše megala ya mmileng le yona e timetše" Ka go fela pelo Theledi a ema, a swara Mmagauta ka letsogo, a leka go mo emiša gore ba sepele ka pela. Mmagauta a oma bjalo ka kota a gana, a ya setšidifatšing, a se bula. A ahlama ge a hwetša se takelane ka dijo tša mehutahuta. Ge a leka go kgetha tše a nyakago go di ja, Theledi a mo swara letsogo a re: "Ke a go rapela moratiwa. Dijo tšeo ga se tša ka, ke tša Kwena. Tšea senkgwa le maswi o je tšona?